Απόφαση της Επιτροπής

της 23ης Ιανουαρίου 2001

για τροποποίηση της απόφασης 97/296/ΕΚ για την κατάρτιση του καταλόγου των τρίτων χωρών από τις οποίες επιτρέπονται οι εισαγωγές αλιευτικών προϊόντων για ανθρώπινη διατροφή

[κοινοποιηθείσα υπό τον αριθμό Ε(2001) 128]

(Κείμενο που παρουσιάζει ενδιαφέρον για τον ΕΟΧ)

(2001/66/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 95/408/ΕΚ του Συμβουλίου, της 22ας Ιουνίου 1995, σχετικά με τις λεπτομέρειες κατάρτισης, για μια μεταβατική περίοδο, προσωρινών πινάκων εγκαταστάσεων τρίτων χωρών, από τις οποίες επιτρέπεται στα κράτη μέλη να εισάγουν ορισμένα προϊόντα ζωικής προέλευσης, προϊόντα αλιείας ή ζώντα δίθυρα μαλάκια(1), όπως τροποποιήθηκε τελευταία από την απόφαση 2001/4/ΕΚ(2), και ιδίως το άρθρο 2 παράγραφος 2,

Εκτιμώντας τα ακόλουθα:

(1) Η οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και της κατάργησης των οδηγιών 85/358/ΕΟΚ και 86/469/ΕΟΚ(3), προβλέπει ότι τα προϊόντα υδατοκαλλιέργειας πρέπει να περιλαμβάνονται στο πρόγραμμα παρακολούθησης για τα κατάλοιπα κτηνιατρικών φαρμάκων.

(2) Επιπλέον, το παράρτημα της απόφασης 2000/159/ΕΚ της Επιτροπής, της 8ης Φεβρουαρίου 2000, σχετικά προσωρινή έγκριση των σχεδίων καταλοίπων των τρίτων χωρών, σύμφωνα με την οδηγία 96/23/ΕΚ του Συμβουλίου(4), όπως τροποποιήθηκε τελευταία από την απόφαση 2001/31/ΕΚ(5), περιλαμβάνει τις τρίτες χώρες που έχουν υποβάλει σχέδιο, καθορίζοντας τις εγγυήσεις τις οποίες προσφέρει όσον αφορά την παρακολούθηση των ομάδων καταλοίπων και ουσιών που αναφέρονται στο παράρτημα Ι της οδηγίας 96/23/ΕΚ.

(3) Κατά συνέπεια, σε περίπτωση που δεν παρέχονται οι εγγυήσεις που αναφέρονται στην προηγούμενη παράγραφο, οι εισαγωγές προϊόντων υδατοκαλλιέργειας δεν επιτρέπονται, ακόμα και εάν πληρούν τις διατάξεις της οδηγίας 91/493/ΕΚ του Συμβουλίου της 22ας Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων(6), όπως τροποποιήθηκε τελευταία από την οδηγία 97/79/ΕΚ(7).

(4) Δεδομένου ότι η απόφαση 97/296/ΕΚ της Επιτροπής(8), όπως τροποποιήθηκε τελευταία από την απόφαση 2001/40/ΕΚ(9) περιλαβμάνει κατάλογο των χωρών και εδαφών από τα οποία επιτρέπεται η εισαγωγή αλιευτικών προϊόντων για ανθρώπινη κατανάλωση, είναι απαραίτητο να τροποποιηθεί η εν λόγω απόφαση, για να συμπεριληφθεί η απαίτηση να επιτρέπονται οι εισαγωγές προϊόντων υδατοκαλλιέργειας μόνο από τις τρίτες χώρες που απαριθμούνται στις αποφάσεις 97/296/ΕΚ και 2000/159/ΕΚ.

(5) Εντούτοις, δεδομένου ότι η απόφαση 95/328/ΕΚ της Επιτροπός, της 25ης Ιουλίου 1995, για τη θέσπιση της υγειονομικής πιστοποίησης των αλιευτικών προϊόντων προέλευσης τρίτων χωρών που δεν καλύπτονται ακόμα από μία ειδική απόφαση(10), όπως τροποποιήθηκε τελευταία από την απόφαση 2001/67/ΕΚ(11), προβλέπει μια μεταβατική περίοδιο για την ενημέρωση του υποδείγματος υγειονομικού πιστοποιητικού, απαιτείται να προβλεφθεί παρέκκλιση στο πλαίσιο της εφαρμογής της απόφασης 2000/159/ΕΚ για τα προϊόντα υδατοκαλλιέργειας, κατά την εν λόγω μεταβατική περίοδο.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 97/296/ΕΚ τροποποιείται ως ακολούθως:

1. Στο άρθρο 2, προστίθεται το ακόλουθο νέο σημείο 3:

"3. Εκτός από τις διατάξεις της παραγράφου 1, τα κράτη μέλη φροντίζουν ώστε τα προϊόντα υδατοκαλλιέργειας, όπως ορίζονται στο άρθρο 2 παράγραφος 2 της οδηγίας 91/493/ΕΟΚ του Συμβουλίου, σε οποιαδήποτε μορφή, τα οποία προορίζονται για την ανθρώπινη κατανάλωση, να εισάγονται μόνο από τις τρίτες χώρες που περιλαμβάνονται στο παράρτημα της παρούσας απόφασης και στο παράρτημα της απόφασης 2000/159/ΕΚ της Επιτροπής, ως χώρες με εγκεκριμένο σχέδιο παρακολούθησης των καταλοίπων στον τομέα της υδατοκαλλιέργειας."

2. Το άρθρο 3 αντικαθίσταται από το ακόλουθο κείμενο:

"Άρθρο 3

Κατά παρέκκλιση των διατάξεων της απόφασης 2000/159/ΕΚ της Επιτροπής, καθώς και του άρθρου 2 παράγραφος 3 της παρούσας απόφασης, τα κράτη μέλη, όταν εισάγουν προϊόντα αλιείας από χώρες που απαριθμούνται στο μέρος ΙΙ του παραρτήματος της παρούσας απόφασης και μέχρι την ημερομηνία έναρξης της ισχύος του υποδείγματος υγειονομικού πιστοποιητικού που προβλέπεται στην απόφαση 2001/67/ΕΚ της Επιτροπής(12), αποδέχονται τις αποστολές προϊόντων αλιείας που συνοδεύονται από το προβλεπόμενο στην απόφαση 95/328/ΕΚ υπόδειγμα υγειονομικού πιστοποιητικού."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 23 Ιανουαρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 243 της 11.10.1995, σ. 17.

(2) ΕΕ L 2 της 5.1.2001, σ. 21.

(3) ΕΕ L 125 της 25.5.1996, σ. 10.

(4) ΕΕ L 51 της 24.2.2000, σ. 30.

(5) ΕΕ L 280 της 4.11.2000, σ. 63.

(6) ΕΕ L 268 της 24.9.1991, σ. 13.

(7) ΕΕ L 24 της 30.1.1998, σ. 31.

(8) ΕΕ L 122 της 14.5.1997, σ. 21.

(9) ΕΕ L 10 της 13.1.2001, σ. 75.

(10) ΕΕ L 191 της 12.8.1995, σ. 32.

(11) Βλέπε σελίδα 41 της παρούσας Επίσημης Εφημερίδας.

(12) ΕΕ L 22 της 24.1.2001, σ. 41.